CELEX: 32020D1262
Language: lt
Date: 2020-09-04 00:00:00
Title: Tarybos įgyvendinimo sprendimas (ES) 2020/1262 2020 m. rugsėjo 4 d. kuriuo iš dalies keičiamas Įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio

10.9.2020   
               
               
                  LT
               
               
                  Europos Sąjungos oficialusis leidinys
               
               
                  L 296/6
               
            
         TARYBOS ĮGYVENDINIMO SPRENDIMAS (ES) 2020/1262
         2020 m. rugsėjo 4 d.
         kuriuo iš dalies keičiamas Įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Direktyvos 2006/112/EB 168 straipsniu, inter alia, nustatoma apmokestinamojo asmens teisė iš pridėtinės vertės mokesčio (toliau – PVM) atskaityti PVM, mokėtiną ar sumokėtą atitinkamoje valstybėje narėje už prekių tiekimą ir paslaugų teikimą, jeigu jos naudojamos to asmens apmokestinamųjų sandorių tikslais. Pagal tos direktyvos 26 straipsnio 1 dalies a punktą veiklai skirto turto dalį sudarančių prekių turto dalies naudojimas apmokestinamojo asmens arba jo darbuotojų privatiems poreikiams arba, platesne prasme, ne verslo tikslais, kai PVM už šias prekes galėjo būti visiškai arba iš dalies įtrauktas į atskaitą, turi būti laikomas paslaugų teikimu už atlygį;
                  
               
                     (2)
                  
                  
                     Tarybos įgyvendinimo sprendimu 2012/232/ES (2) Rumunijai leista iki 2014 m. gruodžio 31 d. iki 50 % apriboti teisę atskaityti PVM, sumokėtam perkant, įsigyjant Bendrijoje, importuojant, nuomojant ar įsigyjant išperkamosios nuomos būdu variklines kelių transporto priemones, taip pat PVM, sumokėtam už su minėtomis transporto priemonėmis susijusias išlaidas, jei transporto priemonės naudojamos ne vien verslo reikmėms, ir atleisti apmokestinamuosius asmenis nuo pareigos laikyti, kad tokių transporto priemonių naudojimas ne verslo tikslais būtų laikomas paslaugų teikimu už atlygį pagal Direktyvos 2006/112/EB 26 straipsnio 1 dalies a punktą. Tarybos įgyvendinimo sprendimu (ES) 2015/156 (3) Įgyvendinimo sprendimo 2012/232/ES galiojimo laikotarpis buvo pratęstas iki 2017 m. gruodžio 31 d. Tarybos įgyvendinimo sprendimu (ES) 2017/2012 (4) Rumunijai buvo leista taikyti nukrypti leidžiančias priemones iki termino, kai įsigalioja Sąjungos taisyklės, kuriomis nustatomos su variklinėmis kelių transporto priemonėmis susijusios išlaidos, kurios negali būti įtrauktos į visą PVM atskaitą, arba iki 2020 m. gruodžio 31 d. – atsižvelgiant į tai, kuri data ankstesnė;
                  
               
                     (3)
                  
                  
                     raštu (jį Komisija užregistravo 2020 m. kovo 13 d.) Rumunija paprašė leidimo toliau taikyti priemonę, kuria nukrypstama nuo Direktyvos 2006/112/EB 26 straipsnio 1 dalies a punkto ir 168 straipsnio, kad su tam tikromis variklinėmis kelių transporto priemonėmis, kurios naudojamos ne vien verslo tikslais, susijusioms išlaidoms būtų galima toliau taikyti teisės į PVM atskaitą apribojimą;
                  
               
                     (4)
                  
                  
                     su variklinėmis kelių transporto priemonėmis, kurios naudojamos ne vien verslo tikslais, susijusioms išlaidoms, kurioms galima taikyti atskaitą, taikant fiksuotą procentinę normą supaprastinama PVM surinkimo procedūra;
                  
               
                     (5)
                  
                  
                     pagal Direktyvos 2006/112/EB 395 straipsnio 2 dalies antrą pastraipą, 2020 m. balandžio 2 d. raštu Komisija kitoms valstybėms narėms perdavė Rumunijos prašymą. 2020 m. balandžio 3 d. raštu Komisija informavo Rumuniją, kad ji turi visą prašymui įvertinti būtiną informaciją;
                  
               
                     (6)
                  
                  
                     pagal Tarybos įgyvendinimo sprendimo 2012/232/ES 4 straipsnio 2 dalį Rumunija kartu su prašymu pratęsti priemonės taikymą Komisijai pateikė to įgyvendinimo sprendimo taikymo ataskaitą. Remdamasi šiuo metu turima informacija Rumunija teigia, kad taikyti 50 % ribą vis dar būtų pagrįsta;
                  
               
                     (7)
                  
                  
                     nukrypti leidžiančių priemonių galiojimo pratęsimas turėtų būti ribotas laiko atžvilgiu tiek, kiek reikia įvertinti tų priemonių veiksmingumą ir procentinio apribojimo tinkamumą. Todėl Rumunijai turėtų būti leidžiama toliau taikyti nukrypti leidžiančias priemones iki 2023 m. gruodžio 31 d.;
                  
               
                     (8)
                  
                  
                     jeigu Rumunija mano, kad leidimą būtina pratęsti po 2023 m., iki 2023 m. kovo 31 d. ji Komisijai turėtų pateikti prašymą pratęsti priemonės taikymą kartu su ataskaita, įskaitant procentinio apribojimo, kuris remiantis Įgyvendinimo sprendimu 2012/232/ES taikomas teisei atskaityti PVM, peržiūrą;
                  
               
                     (9)
                  
                  
                     nukrypti leidžiančios priemonės turės tik nežymų poveikį bendrai galutinio vartojimo etapu surenkamų Rumunijos mokestinių pajamų sumai ir neturės neigiamo poveikio Sąjungos nuosaviems ištekliams, gaunamiems iš PVM;
                  
               
                     (10)
                  
                  
                     todėl Įgyvendinimo sprendimas 2012/232/ES turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo 2012/232/ES 4 straipsnis pakeičiamas taip:
            
               
                  „4 straipsnis
                  
                  
                     1.   Šis sprendimas nustoja galioti tą dieną, kai įsigalioja Sąjungos taisyklės, kuriomis nustatomos su variklinėmis kelių transporto priemonėmis susijusios išlaidos, kurios negali būti įtrauktos į visą PVM atskaitą, arba 2023 m. gruodžio 31 d. – atsižvelgiant į tai, kuri data ankstesnė.
                  
                  
                     2.   Visi prašymai dėl šiame sprendime numatytų priemonių taikymo laikotarpio pratęsimo Komisijai pateikiami iki 2023 m. kovo 31 d. Su tokiu prašymu pateikiama ataskaita, įskaitant procentinio apribojimo, kuris remiantis šiuo sprendimu taikomas teisei atskaityti PVM, peržiūrą.“
                  
               
            
         
         
            2 straipsnis
            Šis sprendimas įsigalioja pranešimo apie jį dieną.
         
         
            3 straipsnis
            Šis sprendimas skirtas Rumunijai.
         
         
            Priimta Briuselyje 2020 m. rugsėjo 4 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 347, 2006 12 11, p. 1.
         
            (2)  2012 m. balandžio 26 d. Tarybos įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 117, 2012 5 1, p. 7).
         
            (3)  2015 m. sausio 27 d. Tarybos įgyvendinimo sprendimas (ES) 2015/156, kuriuo pratęsiamas Įgyvendinimo sprendimo 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio, galiojimo laikotarpis (OL L 26, 2015 1 31, p. 27).
         
            (4)  2017 m. lapkričio 7 d. Tarybos įgyvendinimo sprendimas (ES) 2017/2012, kuriuo iš dalies keičiamas Įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 292, 2017 11 10, p. 57).